VENDIM
Nr. 830, datë 30.12.2025

PËR PËRCAKTIMIN E PROCEDURAVE DHE TË KRITEREVE PËR FINANCIMIN E AKTIVITETEVE SPORTIVE ME KARAKTER NDËRKOMBËTAR ME IMPAKT SOCIAL, KULTUROR, EKONOMIK DHE TURISTIK NË VEND, NË RASTET KUR ZHVILLOHEN NË TERRITORIN E REPUBLIKËS SË SHQIPËRISË

Në mbështetje të nenit 100 të Kushtetutës dhe të pikës 4, të nenit 13, të ligjit nr. 79/2017, “Për sportin”, të ndryshuar, me propozimin e ministrit të Turizmit, Kulturës dhe Sportit, Këshilli i Ministrave

VENDOSI:

I. DISPOZITA TË PËRGJITHSHME
[bookmark: _GoBack]Ky vendim përcakton procedurat dhe kriteret për financimin e aktiviteteve sportive me karakter ndërkombëtar me impakt social, kulturor, ekonomik dhe turistik në vend, në rastet kur zhvillohen në territorin e Republikës së Shqipërisë. 
II. KRITERET PËR FINANCIMIN E AKTIVITETEVE SPORTIVE ME KARAKTER NDËRKOMBËTAR
Subjekti aplikues, për financimin e aktiviteteve sportive me karakter ndërkombëtar, duhet të plotësojë këto kritere:
a) Regjistrimi ligjor i subjektit të jetë, sipas legjislacionit në fuqi, vendas ose të huaj, dhe ushtrimi i veprimtarisë të jetë në përputhje me objektin e tij;
b) Të jetë dhënë njohja zyrtare e aktivitetit ndërkombëtar nga federata ndërkombëtare përkatëse, e dokumentuar me vërtetim zyrtar dhe e vlefshme për periudhën e zhvillimit të aktivitetit ndërkombëtar; 
c) Të ketë marrë dakordësinë e federatës ndërkombëtare ose të ketë marrëveshje partneriteti ndërkombëtare;
ç) Të ketë eksperienca të ngjashme në organizimin e aktiviteteve sportive me karakter ndërkombëtar;
d) Të ketë kapacitetet organizative, administrative dhe menaxheriale, përfshirë strukturën organizative, stafin dhe përvojën në organizimin e aktiviteteve ndërkombëtare të ngjashme;
dh) Aktiviteti ndërkombëtar të ketë ndikim ekonomik, turistik dhe mediatik, përfshirë numrin e pjesëmarrësve ndërkombëtarë, delegacioneve dhe ekspozimin ndërkombëtar të Republikës së Shqipërisë.
III. PROCEDURAT E APLIKIMIT PËR FINANCIMIN E AKTIVITETEVE SPORTIVE ME KARAKTER NDËRKOMBËTAR
1. Subjektet aplikuese përgjatë të gjithë vitit buxhetor paraqesin kërkesë për financim pranë ministrisë përgjegjëse për sportin, shoqëruar me dokumentacionin e mëposhtëm:
a) Vendimmarrjen e brendshme të subjektit aplikues, të miratuar nga organi drejtues kompetent, për realizimin e aktivitetit ndërkombëtar sportiv;
b) Programin e detajuar të aktivitetit ndërkombëtar, përfshirë kohëzgjatjen, strukturën e garave, disiplinat sportive dhe kalendarin e zhvillimit;
c) Vërtetimin nga federata ndërkombëtare për njohjen e aktivitetit ndërkombëtar;
ç) Planin teknik të detajuar të organizimit të aktivitetit ndërkombëtar;
d) Planin financiar të detajuar.
2. Për vlerësimin e aplikimeve të paraqitura pranë ministrisë përgjegjëse për sportin ngrihet një komision ad hoc vlerësimi, i përbërë nga 5 (pesë) anëtarë, i cili ngrihet brenda 10 (dhjetë) ditëve nga data e paraqitjes së aplikimit. Pas përfundimit të afatit të aplikimit, komisioni brenda 7 (shtatë) ditëve, nëse konstaton parregullsi, njofton aplikuesit, duke iu caktuar afatin 5 (pesë)-ditor për plotësimin e tyre.
3. Komisioni i Vlerësimit, brenda një afati prej 30 (tridhjetë) ditësh nga ngritja e tij shqyrton dokumentacionin e paraqitur, zhvillon negociatat për kushtet e kontratës, propozon miratimin ose mosmiratimin e aktivitetit dhe i paraqet ministrit përgjegjës për sportin raportin e detajuar për miratimin ose jo të aktivitetit. Subjekti aplikues njoftohet për vendimin brenda 7 (shtatë) ditësh nga data e miratimit. Aplikuesit mund të ankimojnë vendimmarrjen e komisionit të vlerësimit brenda 5 (pesë) ditëve te ministri përgjegjës për sportin.
4. Pas lidhjes së kontratës, çdo pagesë e ministrisë përgjegjëse për sportin për subjektet përfituese bëhet pas paraqitjes së kërkesës së këtij të fundit dhe në përputhje me parashikimet e kontratës, përfshirë edhe pagesën e tarifës së pjesëmarrjes (fee), në rast parashikimi në kontratë.
5. Ministria përgjegjëse për sportin autorizon kryerjen e pagesës pas dorëzimit nga subjekti përfitues të dokumentacionit të mëposhtëm:
a) Kërkesës për pagesë;
b) Faturës së lëshuar nga subjekti kontraktor, sipas rregullave në fuqi në vendin e regjistrimit si person juridik;
c) Në rast se në kontratë do të parashikohet tarifë pjesëmarrjeje (fee), ministria përgjegjëse për sportin kryen pagesën bazuar në faturën e lëshuar, sipas përcaktimeve në kontratë për vlerën e tarifës së pjesëmarrjes (fee).
6. Për monitorimin e aktivitetit sportiv me karakter ndërkombëtar ngrihet grupi i monitorimit, i cili përbëhet nga 3 (tre) anëtarë, të cilët caktohen me urdhër të ministrit përgjegjës për sportin.
7. Përjashtimisht, aktivitetet sportive me karakter ndërkombëtar, për të cilat fondet janë parashikuar në ligjin nr. 115/2024, “Për buxhetin e vitit 2025”, të ndryshuar, financohen në përputhje me parashikimet e këtij vendimi. Në këtë rast, aplikuesit shoqërojnë kërkesën për aplikim me dokumentacionin e parashikuar në kreun II, të këtij vendimi, shoqëruar me dokumentacionin financiar justifikues. Ministri përgjegjës për sportin urdhëron kryerjen e pagesës nëpërmjet thesarit në bankën e nivelit të dytë ose Bankën e Shqipërisë, përfshirë transfertat e huaja, të deklaruar nga përfituesi.
IV. DISPOZITA TË FUNDIT
Ngarkohet Ministria e Turizmit, Kulturës dhe Sportit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

